350 løbere gik lørdag om bord i 65 kilo kage, mens de lige tilbage nogle kilometer i rask trav.

Normalt, når man sådan begiver sig ud på et marathon eller deltager i et motionsløb, forventer man depoter med vand, energidrik og frugt og ting i den stil. Men løb man med i Othello Bageriet Marathon i Østerådalen i Aalborg lørdag, blev man helt anderledes forkælet. Om man så skal sige. For her var der nemlig 65 kilo kage i alle afskygninger stillet frem til de friske løbere. Træstammer, romkugler, wienerbrød, små tærter og alt, hvad et hjerte ellers måtte begære, kunne man frit forsyne sig med - hvis man så ellers var i stand til at løbe videre bagefter. Selv kaldte arrangøren eventet for "byens fedeste motionsløb", og der var virkelig noget om snakken. I alt 350 løbere deltog i distancer, der varierede fra fem kilometer til en fuld marathon. Fælles for alle distancer var dog, at hver ny omgang startede ved kagebordet. Og der var nok at forsyne sig med, både for dem, der løb, og dem, der blev skubbet. Rygterne vil i øvrigt vide, at løberne fortærede cirka 60 kilo kage i løbet af dagen. Velbekomme.